Συνέχεια που δίνεται στα συμπεράσματα του Ευρωπαϊκού Συμβουλίου του Ελσίνκι της 10ης και 11ης Δεκεμβρίου 1999 - Συνθέσεις του Συμβουλίου(1)

(2000/C 174/01)

1. Το Ευρωπαϊκό Συμβούλιο του Ελσίνκι στη σύσταση αριθ. 9 του παραρτήματος III των συμπερασμάτων, συμφώνησε ότι θα πρέπει να μειωθεί ο αριθμός των συνθέσεων του Συμβουλίου προκειμένου οι εργασίες του Συμβουλίου να αποκτήσουν μεγαλύτερη συνοχή και συνέπεια. Ανέθεσε στο Συμβούλιο Γενικών Υποθέσεων να λάβει τα αναγκαία μέτρα για την επίτευξη αυτού του στόχου το συντομότερο δυνατό.

2. Η προσέγγιση που προτείνεται από την Προεδρία στο παράρτημα αποσκοπεί να ανταποκριθεί στο στόχο που τέθηκε στο Ευρωπαϊκό Συμβούλιο του Ελσίνκι. Συγχωνεύονται ορισμένες συνθέσεις του Συμβουλίου και δεν αποκλείεται, όπου αυτό είναι δυνατόν, ορισμένες συνθέσεις να συνέρχονται σε αλληλοδιάδοχες ("back-to-back") συνεδριάσεις. Η Προεδρία επεδίωξε να λάβει υπόψη τις διάφορες απόψεις που εξέφρασαν οι αντιπροσωπείες και θεωρεί ότι η συνημμένη προσέγγιση συνιστά, σε αυτό το στάδιο, το μόνο εφικτό αποτέλεσμα για την εφαρμογή των συμπερασμάτων του Ευρωπαϊκού Συμβουλίου.

3. Οι προταθείσες συγχωνεύσεις θα πρέπει να γίνουν το συντομότερο δυνατόν και θα πρέπει να τεθούν πλήρως σε εφαρμογή έως την αρχή του 2001.

(1) ΕΕ L 149 της 23.6.2000 (εσωτερικός κανονισμός του Συμβουλίου, άρθρο 2).

ΠΑΡΑΡΤΗΜΑ

ΚΑΤΑΛΟΓΟΣ ΤΩΝ ΣΥΝΘΕΣΕΩΝ ΤΟΥ ΣΥΜΒΟΥΛΙΟΥ

Α. Είναι δυνατόν να συγκαλούνται οι ακόλουθες συνθέσεις του Συμβουλίου:

Γενικές Υποθέσεις

Γεωργία

Οικονομικά και Δημοσιονομικά θέματα

Περιβάλλον

Μεταφορές και Τηλεπικοινωνίες

Απασχόληση και Κοινωνική Πολιτική(1)

Αλιεία

Βιομηχανία και Ενέργεια

Δικαιοσύνη, Εσωτερικές Υποθέσεις και Πολιτική Άμυνα

Εσωτερική Αγορά, Καταναλωτές και Τουρισμός

Έρευνα

Προϋπολογισμός

Πολιτισμός

Ανάπτυξη

Παιδεία και Νεολαία

Υγεία

Β. Η Προεδρία θα οργανώνει τις ημερήσιες διατάξεις του Συμβουλίου, συγκεντρώνοντας συναφή στοιχεία της ημερήσιας διάταξης, κατά τρόπον ώστε να διευκολύνει την παρακολούθηση από τους αρμόδιους εθνικούς αντιροσώπους, ιδίως στις περιπτώσεις που μία συγκεκριμένη σύνθεση του Συμβουλίου πρέπει να εξετάσει σαφώς ξεχωριστές κατηγορίες θεμάτων.

Γ. Εναπόκειται σε έκαστο κράτος μέλος να καθορίσει τον τρόπο εκπροσώπησής του σε επίπεδο Συμβουλίου, σύμφωνα με το άρθρο 203 της συνθήκης ΕΚ.

Δ. Το Συμβούλιο θα εξετάσει μέχρι τον Ιούλιο του 2001 τον κατάλογο των συνθέσεων του Συμβουλίου με βάση, μεταξύ άλλων, την εμπειρία που θα αποκτηθεί από τη διοργάνωση αλληλοδιάδοχων συνόδων και τα σχετικά συμπεράσματα του Ευρωπαϊκού Συμβουλίου.

(1) Η αλλαγή της ονομασίας αυτής της σύνθεσης αντικατοπτρίζει τη διατύπωση πρόσφατων αλλαγών στη συνθήκη.

ΔΗΛΩΣΕΙΣ ΣΧΕΤΙΚΕΣ ΜΕ ΤΟΝ ΚΑΤΑΛΟΓΟ ΤΩΝ ΣΥΝΘΕΣΕΩΝ ΤΟΥ ΣΥΜΒΟΥΛΙΟΥ

1. Δήλωση της γαλλικής αντιπροσωπείας

Η Γαλλία εκτιμά ότι η συγκέντρωση των συνθέσεων "Τηλεπικοινωνίες" και "Μεταφορές" του Συμβουλίου, όπως αυτές περιλαμβάνονται στον κατάλογο που έχει προτείνει η Προεδρία, δεν συνιστά μια ρεαλιστική υπόθεση. Η ύπαρξη συνήθως φορτωμένης ημερήσιας διάταξης για αυτές τις δύο συνθέσεις και η συχνότητα των συνεδριάσεών τους δημιουργούν εύλογους φόβους ότι η πρόταση συγκέντρωσης που έχει κάνει η Προεδρία θα είναι δύσκολο να τεθεί σε εφαρμογή.

Λαμβανομένης υπόψη αυτής της θέσης, η Γαλλία δεν είναι σε θέση να υποστηρίξει την πρόταση της Προεδρίας. Ωστόσο θα μεριμνήσει, στα πλαίσια της προσεχούς Προεδρίας, ώστε να γίνει σεβαστός ο στόχος της συγκέντρωσης των συνθέσεων του Συμβουλίου σύμφωνα με τα συμπεράσματα που ενέκρινε το Ευρωπαϊκό Συμβούλιο του Ελσίνκι.

2. Δήλωση της ιρλανδικής αντιπροσωπείας (SN 3105/00)

Η Ιρλανδία συμμετείχε στην απόφαση να εγκριθεί η πρόταση για τις συνθέσεις του Συμβουλίου. Ενεργώντας έτσι, επιθυμούσαμε να εκφράσουμε την υποστήριξή μας για τα συμπεράσματα του Ευρωπαϊκού Συμβουλίου του Ελσίνκι, ιδίως όσον αφορά τη μείωση του αριθμού των συνθέσεων του Συμβουλίου, προκειμένου να βελτιωθεί η συνέπεια και η συνοχή του Συμβουλίου.

Η Ιρλανδία, μολονότι εκφράζει την ικανοποίησή της για την πρόοδο την οποία αντιπροσωπεύει η απόφαση, επιθυμεί να καταχωρηθεί στα πρακτικά η άποψή της ότι η αποτελεσματικότητα του Συμβουλίου θα είχε ενισχυθεί ακόμη περισσότερο με τη συγκρότηση του Συμβουλίου "Ανταγωνιστικότητα", με εντολή το συντονισμό των εργασιών του Συμβουλίου σε ορισμένους συναφείς εξειδικευμένους τομείς. Σημειώνουμε ότι στην απόφαση του Συμβουλίου υπάρχει διάταξη για την επανεξέταση, μέχρι τον Ιούλιο του 2001, του καταλόγου των συνθέσεων του Συμβουλίου, λαμβανομένων υποψή των εξελίξεων που θα έχουν μεσολαβήσει και των σχετικών συμπερασμάτων του Ευρωπαϊκού Συμβουλίου. Θα παρακολουθούμε εκ του σύνεγγυς τις νέες ρυθμίσεις ώστε να διαπιστώσουμε την αποτελεσματικότητά τους στην αντιμετώπιση του θέματος της ανταγωνιστικότητας, λαμβάνοντας υπόψη και τα αποτελέσματα του Ευρωπαϊκού Συμβουλίου της Λισσαβώνας.

3. Δήλωση της δανικής αντιπροσωπείας

Η Δανία συνηγορεί υπέρ διαβημάτων ώστε να απλοποιηθεί η λειτουργία του Συμβουλίου και να καταστεί αποτελεσματικότερη, και συνεπώς υποστηρίζει ως στόχο τη μείωση του αριθμού συνθέσεων υπό τις οποίες συνέρχεται το Συμβούλιο.

Όταν το Συμβούλιο θα εξετάσει τον κατάλογο των συνθέσεων του Συμβουλίου για το 2001, η Δανία θα επιδιώξει:

- να συνδυαστούν Εσωτερική Αγορά και Βιομηχανία,

- τα θέματα καταναλωτών να συζητούνται από ξεχωριστή σύνθεση θεμάτων καταναλωτών (ενδεχομένως σε αλληλοδιάδοχη συνεδρίαση με άλλες συνθέσεις του Συμβουλίου),

- τα ενεργειακά θέματα να συζητούνται από χωριστή σύνθεση "Ενέργεια" (ενδεχομένως συνερχόμενη αλληλοδιαδόχως με τη "Βιομηχανία" όπως είθισται).